ລັດ​ຖະ​ບານ​ລາວ ສູນ​ເສຍ​ເງິນ ​​ຢ່າງມະ​ຫາ​ສານ ຍ້ອນ​ການ​ທຸ​ຈະ​ລິດ ​ຂອງ​ພວກ​ພະ​ນັກ​ງານ​ພັກ-ລັດ ຈຳ​ນວນ​ຫຼວງ​ຫຼາຍ 
ການກວດ​ກາ​ພັກ-ລັດ ປະ​ຈຳ​ສະ​ພາ​ແຫ່ງ​ຊາດ​ລາວ ໄດ້​ດຳ​ເນີນ​ການ​ລົງ​ໂທດ​ ດ້ວຍ​ການ​ປະ​ຕິ​ບັດ​ວິ​ໄນ ຕໍ່​ພະ​ນັກ​ງານ​ລັດ 849 ຄົນ ພ້ອມ​ທັງ​ດຳ​ເນີນ​ຄະ​ດີ ໃນ​ຊັ້ນ​ສານ 113 ຄົນ.
ຄະນະກວດກາພັກ-ລັດປະຈຳສະພາແຫ່ງຊາດລາວ ກວດພົບວ່າມີການທຸຈະລິດ ເກີດຂຶ້ນໃນທຸກລະດັບຊັ້ນໃນວົງການລັດຖະບານທີ່ເປັນການຮ່ວມມື ລະຫວ່າງ ພະນັກງານລັດກັບນັກທຸລະກິດ ຫຼາຍກວ່າ 1,200 ຄົນ ຊົງຣິດ ໂພນເງິນ ມີລາຍງານ ຈາກບາງກອກ ເຈົ້າໜ້າທີ່ຂັ້ນສູງໃນຄະນະພັກ-ລັດ ປະຈຳສະພາແຫ່ງຊາດລາວ ເປີດເຜີຍວ່າ ດ້ວຍຂໍ້ມູນທີ່ປະຊາຊົນລາວ ໄດ້ແຈ້ງຜ່ານທາງລະບົບໂທລະສັບສາຍຕົງ ໃນໂອກາດ ທີ່ມີກອງປະຊຸມສະໄໝສາມັນຂອງສະພາແຫ່ງຊາດລາວ ປີ 2018 ຜ່ານມານັ້ນເຮັດ ໃຫ້ຄະນະກວດກາພັກລັດ ປະຈຳສະພາແຫ່ງຊາດລາວ ໄດ້ກວດພົບການທຸຈະລິດ ໃນໂຄງການພັດທະນາຕ່າງໆຂອງລັດຖະບານລາວ ທີ່ເປັນການຮ່ວມມື ລະຫວ່າງ ບັນດາພະນັກງານລັດ ກັບນັກທຸລະກິດ ຈຳນວນ 1,200 ກວ່າຄົນ ແລະເຮັດໃຫ້ລັດຖະ ບານ ເສຍຫາຍຫຼາຍກວ່າ 846 ຕື້ກີບ ກັບ 600,000 ໂດລາ ແລະເກືອບ 310 ລ້ານ ບາດ ພ້ອມດ້ວຍເງິນຈີນ ອີກກວ່າ32,000 ຢວນ ໃນຈຳນວນຜູ້ກະທຳການທຸຈະລິດດັ່ງກ່າວ ແບ່ງເປັນພະນັກງານລັດ 970 ຄົນ ກັບນັກທຸລະກິດ 315 ຄົນ ທີ່ຮ່ວມມືກັນທຸດຈະລິດໃນໂຄງການພັດທະນາຕ່າງໆຂອງ ລັດຖະບານລາວ ຈຳນວນ 105 ໂຄງການ ຊຶ່ງກໍມີທັງ ການໃຊ້ອຳນາດໜ້າທີ່ເພື່ອ ສະແຫວງຫາຜົນປະໂຫຍດ ການຮັບສິນບົນ ການຍັກຍອກແລະການສໍ້ໂກງເອົາຊັບສິນ ຂອງລັດ ການປອມແປງເອກກະສານສຳຄັນຂອງລັດ ການປອມແປງມາດຕະຖານ ແລະເທັກນິກຕ່າງໆ ຊຶ່ງສ່ວນໃຫຍ່ເປັນໂຄງການພັດທະນາທີ່ລັດຖະບານລາວກູ່ຢືມ ເງິນແລະໄດ້ຮັບການຊ່ວຍເຫຼືອລ້າຈາກຕ່າງປະເທດ ເປັນດ້ານຫຼັກນັ້ນ ຍັງເຮັດໃຫ້ ລັດຖະບານລາວຖືກນາໆຊາດກົດດັນ ເພື່ອໃຫ້ແກ້ບັນຫາທີ່ເກີດຂຶ້ນ ຢ່າງຮີບດ່ວນ ອີກດ້ວຍ ທັງນີ້ ການກວດກາພັກ-ລັດ ປະຈຳສະພາແຫ່ງຊາດລາວ ໄດ້ດຳເນີນການລົງໂທດ ດ້ວຍການປະຕິບັດວິໄນ ຕໍ່ພະນັກງານລັດ 849 ຄົນ ພ້ອມທັງດຳເນີນຄະດີ ໃນຊັ້ນ ສານ 113 ຄົນ ແລະຖືກສານຕັດສິນໂທດທາງແພ່ງແລະອາຍາແລ້ວ 55 ຄົນ ເຮັດໃຫ້ ເກັບເງິນຄືນມາໄດ້ແລ້ວ 370 ກວ່າຕື້ກີບ ກັບ 24 ລ້ານບາດ 262,000 ໂດລາ ແລະ 32,000 ຢວນ ທັງຍັງໄດ້ຍົກເລີກສິດສຳປະທານຂອງນັກທຸລະກິດ 315 ຄົນ ອີກດ້ວຍ ທາງດ້ານ ທ່ານບຸນທອງ ຈິດມະນີ ປະທານຄະນະກຳມະການລະດັບຊາດເພື່ອຕ້ານ ການສໍ້ລາດບັງຫຼວງ ຖະແຫຼງຢືນຢັນ ວ່າການທຸຈະກິດຄໍຣັບຊັນ ໂດຍພະນັກງານ ຂອງພັກແລະລັດຖະບານລາວ ຍັງເກີດຂຶ້ນ ຢ່າງກວ້າງຂວາງ ໃນທຸກລະດັບຊັ້ນ ແລະມີລັກສະນະທີ່ເປັນບັນຫາ ທີ່ແກ່ຍາວ ແລະຝັງເລິກ ໃນທຸກພາກສ່ວນ ຈຶ່ງເຮັດ ໃຫ້ເປັນການຍາກຢ່າງຍິ່ງທີ່ຈະແກ້ໄຂແລະລົບລ້າງ ໃຫ້ໝົດໄປ ຈາກວົງການພັກ-ລັດ ໄດ້ຢ່າງແທ້ຈິງ ດັ່ງທີ່ທ່ານບຸນທອງ ໃຫ້ການຢືນຢັນວ່າ: ທ່ານບຸນທອງ ໄດ້ຍົກຕົວຢ່າງກ່ຽວກັບການກວດກາບັນດາໂຄງການລົງທຶນຂອງ ລັດຖະບານຈຳນວນ 209 ໂຄງການທີ່ຈັດຕັ້ງປະຕິບັດ ບໍ່ຖືກຕ້ອງຕາມກົດໝາຍນັ້ນ ແບ່ງເປັນ 103 ໂຄງການທີ່ບໍ່ໄດ້ຈັດການປະມູນແລະ 106 ໂຄງການ ທີ່ຈັດການ ປະມູນ ແຕ່ບໍ່ຖືກຕ້ອງຕາມກົດໝາຍ ເຮັດໃຫ້ລັດຖະບານສູນເສຍງົບປະມານໄປ 5,331 ກວ່າຕື້ກີບ ສ່ວນການຍົກເວັ້ນອາກອນນຳເຂົ້ານ້ຳມັນ ໃຫ້ກັບບັນດາບໍລິສັດ ຕ່າງຊາດ ທີ່ລົງທຶນໃນລາວ ກໍເຮັດໃຫ້ລັດຖະບານລາວສູນເສຍລາຍຮັບ ໄປເຖິງ 2,407 ຕື້ກີບໃນແຕ່ລະປີ ພ້ອມກັນນີ້ ຍັງກວດພົບໂຄງການນອກແຜນການຂອງລັດຖະບານເຖິງ 285 ໂຄງການ ທີ່ມີມູນຄ່າເສຍຫາຍຫຼາຍກວ່າ 4,483 ຕື້ກີບ ທີ່ບໍ່ເປັນ ໄປຕາມລະບຽບດ້ານງົບປະມານ ແລະບໍ່ຜ່ານການຮັບຮອງຂອງສະພາແຫ່ງຊາດ ທັງມີການລັກລອບຂົນສົ່ງໄມ້ ໄປຕ່າງ ປະເທດກວ່າ 4 ລ້ານແມັດກ້ອນ ຊຶ່ງເຮັດໃຫ້ອົງການເພື່ອຄວາມໂປ່ງໃສສາກົນ (Transparency International) ລາຍງານວ່າ ລັດຖະບານລາວມີຄວາມໂປ່ງໃສ ໃນການບໍລິຫານງານ ທີ່ລະດັບ 29 ຈາກ 100 ຄະແນນເຕັມ ໃນປີ 2018 ທີ່ຜ່ານມາ